*Atbildes vēstules projekts*

Uz 28.02.2018. Nr.142.9/8-3-12/18

Latvijas Republikas Saeimas

Tautsaimniecības, agrārās, vides

un reģionālās politikas komisijai

*Par informācijas sniegšanu*

Ekonomikas ministrija ar Ministru prezidenta 2018.gada 6.marta rezolūciju Nr. 90/TA-417 saņēmusi Latvijas Republikas Saeimas Tautsaimniecības, agrārās, vides un reģionālās politikas komisijas (turpmāk – komisija) 2018.gada 28.februāra vēstuli Nr. 142.9/8-3-12/18, kurā komisija aicina pagarināt ūdens patēriņa skaitītāju (turpmāk – skaitītāji) verifikācijas periodiskumu par 2 gadiem kā arī paredzēt tiesības noteikt skatītāju verifikācijas periodiskumu pašvaldībām sadarbībā ar ūdens piegādes uzņēmumiem.

Atsaucoties uz augstāk minēto Ekonomikas ministrija sniedz šādu informāciju un pamatojumu:

[1] Atbilstoši metroloģijas jomu reglamentējošajam normatīvajam regulējumam, skaitītāju 4 gadu verifikācijas periodiskums ir noteikts Ministru kabineta 2007.gada 9.janvāra noteikumos Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu” (turpmāk – Noteikumi Nr.40). Nosakot skaitītāju verifikācijas periodiskumu, tiek vērtēti to darbības un rādījumu precizitātes ietekmējošie faktori un to ietekmes intensitāte, proti, laika posms, kurā ietekmējošie faktori var izraisīt neprecīzu skaitītāja darbību. Tādēļ, izstrādājot Noteikumus Nr.40, kuros tika skaitītāju 4 gadu verifikācijas periodiskums, tika ņemts vērā nozares ekspertu viedoklis par skaitītāju ietekmējošiem faktoriem, tai skaitā ūdens kvalitāti valstī un tās ietekmi uz skaitītāju mērījumu precizitāti noteiktajā laika posmā, kā arī statistiskie dati par to skaitītāju vienību skaitu, kuri pēc 4 gadu atkārtotās verificēšanas veikšanas neatbilda noteiktajām prasībām. Izvērtējot minētos apsvērumus, un visām Noteikumu Nr.40 projekta izstrādē iesaistītajām pusēm vienojoties, skaitītāju 4 gadu verifikācijas periodiskums tika noteikts kā optimāls pie esošajiem apstākļiem, lai nodrošinātu skaitītāju atbilstošu lietošanu un ticamu rādījumu atspoguļošanu.

Saskaņā ar Ministru kabineta 2006.gada 5.decembra noteikumu Nr.981 “Noteikumi par mērīšanas līdzekļu atkārtoto verificēšanu, verificēšanas sertifikātiem un verificēšanas atzīmēm” prasībām, skaitītāju atkārtoto verifikāciju veic inspicēšanas institūcijas, kas akreditētas nacionālajā akreditācijas institūcijā. Lai apzinātu spēkā esošā skaitītāju verifikācijas periodiskuma atbilstību šī brīža situācijai, Ekonomikas ministrija aicināja inspicēšanas institūcijas sniegt datus par skaitītāju atkārtotās verifikācijas rezultātiem par pēdējiem pieciem gadiem (*skat. tabulu*) kā arī sniegt informāciju par biežāk konstatētajām neatbilstībām.

*tabula*

|  |  |  |  |
| --- | --- | --- | --- |
| Skaits  Gads | Verificēto skaitītāju skaits | Prasībām neatbilstošo skaitītāju skaits | Īpatsvars |
| 2013 | 168280 | 14239 | 8% |
| 2014 | 183529 | 21051 | 11% |
| 2015 | 192746 | 28966 | 15% |
| 2016 | 201891 | 26205 | 13% |
| 2017 | 148827 | 14328 | 10% |

*(datus iesniedza 5 no 7 akreditētām inspicēšanas institūcijām)*

Sniedzot verifikācijas datus, inspicēšanas institūcijas norādīja, ka tie neatspoguļo reālo situāciju, jo vairākumā gadījumu uz atkārtoto verifikāciju tiek iesniegti iepriekš sagatavoti skaitītāji, proti, remontēti, iekšēji iztīrīti un izskaloti. Savukārt ja minētās manipulācijas ar skaitītājiem netiktu veiktas, tad tiek norādīts, ka prasībām neatbilstošo skaitītāju skaits varētu sasniegt līdz pat 70% robežai.

Attiecībā uz biežāk konstatētām neatbilstībām, inspicēšanos institūcijas norāda, ka galvenokārt tās ir saistītas ar ūdens radīto aizsērējumu kā arī tehniska rakstura bojājumi (aizsargstikla bojājums, hermētiskums, ievietotie svešķermeņi).

Kā jau iepriekš komisijas sēdēs Ekonomikas ministrija norādīja, tā ir atvērta jautājumam par verifikācijas periodiskuma pagarināšanu jauno tehnoloģiju ūdens patēriņa skaitītājiem (piemēram, ultraskaņas un elektromagnētiskajiem), lai veicinātu jauno tehnoloģiju ieviešanu ūdens patēriņa uzskaites jomā kā arī izskatīt iespēju diferencēt verificēšanas periodiskumu ūdenssaimniecības pakalpojumu sniedzēju komercuzskaites mēraparātiem. Taču ņemot vērā datus par skaitītāju atkārtoto verifikāciju (ņemot vērā inspicēšanas institūciju viedokļus tabulā norādītais īpatsvars reālajā situācijā būs lielāks), Ekonomikas ministrijas ieskatā šobrīd nav pamata visiem mehāniskajiem skaitītājiem pagarināt verifikācijas termiņu uz 6 gadiem..

Vienlaikus norādām, ka ārkārtīgi svarīgi skaitītāju verifikācijas termiņa noteikšanā balstīties nevis pieņēmumos, bet gan zinātniskos, tehniskos un praktiskos faktos un argumentos, jo šis jautājums skar tieši patērētāju intereses, proti, visus skaitītāju lietotājus. Nevar tikt pieļauta situācija, ka norēķini par patērēto ūdeni būtu pamatoti ar nekorektiem mērījumiem kā rezultātā palielinātos iedzīvotāju izdevumi par patērēto ūdens daudzumu.

[2] Attiecībā uz komisijas aicinājumu skaitītāju verifikācijas jautājumu nodot pašvaldību un ūdens piegādes uzņēmumu pārziņā, Ekonomikas ministrija un Sabiedrisko pakalpojumu regulēšanas komisija norādīja, ka šis jautājums saistīts ar izmaiņām Ūdenssaimniecības pakalpojumu likumā noteiktajās piederības robežās un aicināja šī jautājuma vērtēšanai pieaicināt atbildīgo ministriju, proti, Vides aizsardzības un reģionālas attīstības ministriju. Vienlaikus norādām, ka Ekonomikas ministrijas ieskatā šāda pieeja veidos lielas neskaidrības skaitītāju verifikācijas jautājumā kā rezultāta var izveidoties patērētājiem nelabvēlīga situācija, tiks ievērojami apgrūtināta ūdens skaitītāju tirgus uzraudzība (teritoriālais sadalījums un to robežas) kā arī var izveidoties situācija, ka skaitītāju verifikācijas termiņš tiek noteikts balstoties uz finansiālo aspektu nevis skaitītāja ietekmējošiem faktoriem.

Ministru prezidenta biedrs,

Ekonomikas ministrs A.Ašeradens

Iesniedzējs: Ekonomikas ministrijas valsts sekretārs J.Stinka